Kesatuan Sains Geologi Antarabangsa

Kesatuan Sains Geologi Antarabangsa (IUGS) ialah sebuah pertubuhan bukan kerajaan antarabangsa yang menumpukan kerjasama antarabangsa dalam bidang geologi. Sehingga 2023, ia mewakili lebih daripada 1 juta ahli geosains di seluruh dunia.

 Tentang 
IUGS telah diasaskan pada tahun 1961 untuk memastikan kerjasama berterusan antara pelbagai Kongres Geologi Antarabangsa, yang telah berlangsung setiap empat tahun sejak 1875. Ia merupakan ahli Kesatuan Saintifik Majlis Sains Antarabangsa (Bahasa Inggeris: International Science Council; ISC), dahulunya International Council for Science (ICSU), yang diiktiraf sebagai badan penyelaras untuk organisasi sains antarabangsa. Pada masa ini terdapat pewakilan ahli geologi meliputi 121 negara (dan wilayah) dalam IUGS. Pelbagai topik saintifik diliputi oleh suruhanjaya, kumpulan tugas, program bersama dan organisasi gabungannya. IUGS mempromosi dan menggalakkan kajian masalah geologi, terutamanya yang mempunyai kepentingan di seluruh dunia, dan menyokong serta memudahkan kerjasama antarabangsa dan kerjasama antara disiplin berkaitan sains bumi. Sekretariat Kesatuan kini terletak di Akademi Sains Geologi China di Beijing, China.

 Aktiviti 
IUGS merupakan rakan kongsi bersama UNESCO untuk Program Geosains Antarabangsa (IGCP) dan turut mengambil bahagian dalam Rangkaian Taman Geologi Global (GGN). Persatuan Geologi London menyelia pengeluaran dan pengedaran Penerbitan IUGS. Persatuan Geologi India menghasil dan mengedarkan jurnal suku tahunan Kesatuan, bertajuk Episodes, serta menyediakan sokongan editorial. Pihak yang berminat boleh memuat turun keluaran terbaru Episodes secara percuma.

 Suruhanjaya 
IUGS mempunyai tujuh suruhanjaya antarabangsa di bawahnya, meliputi topik berikut:

 Suruhanjaya Pengurusan dan Penggunaan Maklumat Geosains (CGI)
 Pendidikan, Latihan dan Pemindahan Teknologi Geosains (COGE)
 Geosains Pengurusan Alam Sekitar (GEM)
 Suruhanjaya Stratigrafi Antarabangsa (ICS)
 Suruhanjaya Sejarah Sains Geologi Antarabangsa (INHIGEO)
 Suruhanjaya Tektonik dan Geologi Struktur (TECTASK)
 Suruhanjaya Garis Pangkal Geokimia Global (CGGB)

Suruhanjaya terakhir (CGGB) merupakan suruhanjaya yang termuda: penubuhannya telah diluluskan pada 31 Ogos 2016 di Cape Town pada Sesi Biasa Keempat mesyuarat Majlis IUGS. Ia telah menjadi kumpulan tugas sejak 1998, dengan pendahulunya wujud sejak 1988.

 Kongres Geologi Antarabangsa 
Kesatuan Sains Geologi Antarabangsa merupakan penaja saintifik utama Kongres Geologi Antarabangsa (IGC), yang berlangsung setiap empat tahun. Kongres pertama diadakan di Perancis pada tahun 1878 yang melibatkan beberapa ahli geosains berkumpul untuk berkongsi penemuan baru dan tujuannya adalah untuk mewujudkan rangka kerja dan platform untuk ahli geosains bertemu pada selang masa yang tetap. Acara ini telah berkembang lebih besar dengan setiap kongres.

Brisbane menjadi tuan rumah kongres sesi ke-34 pada Ogos 2012 dan Cape Town pula merupakan tuan rumah untuk sesi ke-35 pada 2016.35th IGC Delhi sepatutnya menjadi tuan rumah yang ke-36 pada Mac 2020 sebagai usaha kerjasama antara Bangladesh, India, Nepal, Pakistan dan Sri Lanka. Disebabkan COVID-19, kongres telah ditangguhkan dua kali dan kini dijadualkan semula pada Ogos 2021. Temanya ialah "Geosains: Sains Asas untuk Masa Hadapan yang Mampan".36th IGC

 100 Tapak Warisan Geologi IUGS Pertama 
Untuk meraikan ulang tahun keenam puluh penubuhannya, pada Oktober 2022 IUGS menerbitkan senarai 100 tapak di seluruh dunia yang dianggap penting dalam pembangunan sains bumi.

 Rujukan 

 Pautan luar 

 International Union of Geological Sciences website
 International Year of Planet Earth website
 International Geoscience Programme website
 International Chronostratigraphic Chart
 International Stratigraphic Guide: A guide developed by the IUGS-ICS Subcommission on Stratigraphic Classification to promote international agreement on principles of stratigraphic classification and to develop an internationally acceptable stratigraphic terminology and rules of stratigraphic procedure.
 List of IUGS-affiliated organizations
 First 100 IUGS Geological Heritage Sites